钦定古今图书集成/方舆汇编/职方典/第1108卷 > 《赤岸堡记》林爱民
## 钦定古今图书集成/方舆汇编/职方典/第1108卷 > 《赤岸堡记》林爱民

嘉靖乙卯，倭自浙入，蹂𨅬遍州境。州业有土城，倭攻
七昼夜，挫衄去。继则城闾峡，倭亦攻击失利去。于是
南若沙洽、竹屿、南屏，西若厚首、清皓，东若七都、三沙，
北若柘洋之西林诸，凡沿海之奧区，竞相仿而兴城
堡者无虑二十处。而迩州松山、赤岸亦议城。嘉靖癸
亥正月，赤岸民项祚、王德浩领檄于州，董城役。太守
夏公戒之曰：“兹汝之子孙千百年安全计也。功务巩
固，毋苟速成。”乃裒堡内及江边民金九百五十两有
奇，伐石营垣，周围三百二十丈，高二丈，址厚视高加
二尺，门四，敌楼二。落成于四月，盖岿然一雄障矣。秋
雨圮，夏公复督以亟修毋缓。庠生辛斯和、徐天泰辈
纪于石：夫诸城等耳，守独拳拳于此者，岂不赤岸距
州东十里许，海航乘潮而上者径达于桥侧，倭由浙
至者必经焉。是吾州固七闽之门户，而赤岸又一州
之襟喉也。兹城成，匪徒赤岸之民安；州若会城，实增
虎豹之重关矣。岂直谓其据登龙、拱葛洪，足助东郊
之壮观已哉！然吾闻秦屿之御寇也，丁壮列于《垛妇》，
亦运石传餐其后；即有患矢石者，毋挠避以数倭奴。
更番挑战累日以疲吾于倦，而全堡之守益坚，倭怯
其整，且炮毙数寇乃宵遁。倭怯闾峡之整也亦然。是
得人和以雄地利，故能寒贼胆而保金汤也。若徒负
埤堞之巍而武备不讲，夸地灵之胜而和心不协，岂
善体夏公保障之盛心也哉！